O‘zbekistonda umumiy foydalanishdagi avtomobil yo‘llaridan foydalanish tartibi tasdiqlanadi

Umumiy foydalanishdagi avtomobil yo‘llarining yo‘l bo‘yi mintaqalaridagi yer uchastkalari va inshootlarida tashqi reklama obyektlarini (konstruksiyalari) joylashtirish, qurish va ekspluatatsiya qilish, ushbu uchastkalardagi obyektlarning joylashuvini kelishish hamda umumiy foydalanishdagi avtomobil yo‘llaridan foydalanish tartiblari tasdiqlanadi.

Bu haqda Vazirlar Mahkamasining tegishli qarori loyihasi Normativ-huquqiy hujjatlar loyihalari muhokamasi portalida e’lon qilindi. Unda asosiy tushunchalar, umumiy qoidalar, yer uchastkalari va inshootlarda tashqi reklama obyektlarini joylashtirishga qo‘yiladigan talablar, ularni joylashtirish tartibi, to‘lovlari, reklama beruvchi (tarqatuvchi)ning huquq va majburiyatlari bayon etilgan.
Qaror loyihasiga ko‘ra umumiy foydalanishdagi avtomobil yo‘llari davlat mulki bo‘lib, avtomobil yo‘llaridan foydalanuvchilar uchun ochiqdir. Umumiy foydalanishdagi avtomobil yo‘llari aholi ehtiyojlarini, davlatning ijtimoiy-iqtisodiy va mudofaa ehtiyojlarini qanoatlantirish uchun shaharlar hamda boshqa aholi punktlari o‘rtasida yuklar va yo‘lovchilar tashishni ta’minlaydi.
Umumiy foydalanishdagi avtomobil yo‘llarining yo‘l bo‘yi mintaqalaridagi yer uchastkalari va inshootlarida tashqi reklama obyektlarini (konstruksiyalari) joylashtirilishi ustidan nazorat qilish Transport vazirligi huzuridagi Avtomobil yo‘llari qo‘mitasi tomonidan amalga oshiriladi.
Reklama beruvchilar (tarqatuvchilar) bilan qo‘mita o‘rtasidagi aloqani amalga oshirish, tashqi reklama obyektlarini joylashtirish uchun Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, davlat va nodavlat tashkilotlarining takliflari, shuningdek, yuridik va jismoniy shaxslarning murojaatlari asosida tashqi reklama obyektlarini (konstruksiyalari) qurilishi uchun berilgan yer uchastkalari va inshootlarning turlari, asosiy dizayn yechimlari va reklama tuzilmalarining o‘lchamlari, ularning joylashish xaritalarini (sxemalari) ro‘yxatini tuzish, ulardan to‘lov haqlarini jamlash va belgilangan tartibda taqsimlash, tashqi reklamani joylashtirish tartibiga rioya etilishi ustidan monitoringni tashkil etish qo‘mita tarkibidagi “Avtoyo‘lservis” UK tomonidan mazkur tartib asosida amalga oshiriladi.
Qaror loyihasi muhokamasi 29-yanvargacha davom etadi.